Bok-terugslag vir Bulle voor Super-afskop | Netwerk24
Deur Cobus Claassen 21 Januarie 2020 13:37
Die Bok-flank Marco van Staden is minstens ses weke buite aksie weens harsingskudding.
Dit is 'n gevoelige terugslag vir die Bulle, wat vanjaar reeds sonder 'n groot groep ervare Springbokke in die agttal oor die weg moet kom.
Van Staden het die veld verlede naweek in die oefenwedstryd teen die Tukkies verlaat, maar die aanvanklike prognose was dat hy reeds die afgelope Sondag in die FNB-stadion teen die Leeus sou kon speel.
Die Springbok-flank Marco van Staden sal die Bulle se eerste paar wedstryde in die Superreeks 'n toeskouer wees. Foto: Gallo Images
Herman Rossouw, die Bulle se spandokter, sê omdat dit nie Van Staden se eerste harsingskudding-besering die afgelope jaar is nie, word hy voorkomend gerehabiliteer.
Van Staden sal volgens beplanning op die vroegste op 7 Maart teen die Highlanders kan terugkeer net voordat die Bulle na Australasië vertrek.
Human sal Ruan Steenkamp, wat self pas teruggekeer het nadat hy aan die einde van verlede jaar harsingskudding in Skotland opgedoen het, Wian Vosloo en Jeandré Rudolph kan oorweeg vir die nr. 6-trui.
Nog 'n Bok, die heelagter Warrick Gelant, sal die week ook vanweë harsingskudding nie saam met die span oefen nie.
Daar sal volgende week 'n besluit oor sy beskikbaarheid vir die Bulle se openingswedstryd teen die Haaie in Durban geneem word.
Manie Libbok, wat Sondag indruk gemaak het nadat hy Gelant in die eerste helfte vervang het, sal in die binnebaan wees om die Haaie te pak.
Die agtsteman Muller Uys het die veld Sondag in die eerste minuut met 'n groot sny aan sy voorkop verlaat nadat hy en sy spanmaat Johnny Kotze koppe gestamp het.
Rossouw sê Uys is as 'n voorsorgmatreël vervang en hy sal beslis oorweeg kan word.
Daar is darem ander goeie nuus ook. Albei voorkeurstutte, Trevor Nyakane (kuit) en Lizo Gqoboka (knie), het volkome van hul beserings herstel en begin Woensdag saam met die span oefen.
Sou hulle nie fiks genoeg wees vir die beginspan nie, behoort hulle as plaasvervangers saam te reis na Durban.
Dit sal interessant wees om te sien wie Human as die kaptein, Burger Odendaal, se sentermaat verkies.
Cornal Hendricks het teen die Leeus buitesenter gespeel, met die Tongaan Nafi Tuitavake wat eers Saterdag uit Nieu-Seeland in Pretoria aangekom het.